Diari Oficial de la Generalitat Valenciana


Sumari del DOGV 3214, del 31-03-1998 (1998/2432)

ORDRE d’11 de març de 1998, de la Conselleria de Sanitat, per la qual convoca cinc beques per a la realització de pràctiques professionals de mitjans de comunicació social en diferents hospitals dependents de la Conselleria de Sanitat.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3214

Data del DOGV
:   31-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2432


Data del document
:   11-03-1998

Organisme emissor
:   Conselleria de Sanitat

Tipus de document
:   Ordre

ORDRE d'11 de març de 1998, de la Conselleria de Sanitat, per la qual convoca cinc beques per a la realització de pràctiques professionals de mitjans de comunicació social en diferents hospitals dependents de la Conselleria de Sanitat. [1998/Q2432]
  
La Conselleria de Sanitat, en el marc de la política dirigida a la millora i l'especialització d'estudiants universitaris, convoca la concessió de cinc beques perquè puguen accedir a pràctiques professionals, en diferents especialitats, dins de l'àmbit de l'administració pública sanitària.
  
Fent ús de les facultats que em confereixen el Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que estableix el Decret 108/1992, de 6 de juliol, de la Generalitat Valenciana, pel qual es regula la concessió de beques,
  
ORDENE
  
Article 1
  
Es convoca un concurs públic per a la concessió de cinc beques per a la realització de pràctiques professionals de mitjans de comunicació en els següents hospitals: Hospital la Fe de València, Hospital Clínic Universitari de València, Hospital General d'Alacant, Hospital General de Castelló i Hospital General d'Elx, dependents de la Conselleria de Sanitat.
  
Article 2
  
Aprovar els bases que s'adjunten com a annex I a aquesta ordre, per les quals ha de regir-se aquesta convocatòria.
  
Article 3
  
La dotació econòmica de la beca es pagarà amb càrrec a la línia 406/000/98 del programa pressupostari 412.22, Assistència Especialitzada, dels pressupostos vigents de la Generalitat Valenciana per a 1998, per un import total màxim d'1.100.000 pessetes.
  
Article 4
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
Article 5
  
Contra aquesta ordre, que exhaureix la via administrativa, podrà interposar-se recurs contenciós administratiu d'acord amb el que preveu l'article 58 de la Llei Reguladora de la Jurisdicció Contenciosa Administrativa, de 27 de desembre de 195, en el termini de dos mesos comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. Cal comunicar-ho abans a la Conselleria de Sanitat, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 11 de març de 1998
  
El conseller de Sanitat,
  
JOAQUÍN FARNÓS GAUCHÍA
  
ANNEX I
  
Bases de la convocatòria per a la concessió de cinc beques per a la realització de pràctiques professionals de mitjans de comunicació en diferents hospitals dependents de la Conselleria de Sanitat.
  
Primera. Objecte
  
Les beques tenen com a objecte la formació complementària, la millora i l'especialització, en l'àmbit de l'administració pública sanitària, de llicenciats en Ciències de la Informació, de la branca de Periodisme, que hagen acabat els estudis en els últims tres anys, i d'estudiants dels tres últims cursos de la llicenciatura.
  
Segona. Número de beques i requisits dels sol·licitants
  
Es convoquen cinc beques per a llicenciats en Ciències de la Informació, branca de Periodisme, que hagen acabat els estudis en els tres últims anys, i a estudiants dels tres últims cursos de la llicenciatura esmenada.
  
Tercera. Dotació, duració i pagament de les beques
  
La dotació de la beca és de 111.000 pessetes brutes mensuals. L'import total de cada una de les beques convocades és d'1.100.000 pessetes per a l'exercici 1998.
  
El període de percepció de la beca acabarà el 31 de desembre de 1998. No obstant això, podrà prorrogar-se aquest període a l'exercici 1999 i fins a un màxim de 12 mesos, inclòs el període de pròrroga, sempre que hi haja consignació pressupostària en l'exercici 1999.
  
L'import de la beca es pagarà mensualment, amb certificat previ del secretari general de la Conselleria de Sanitat, amb informe previ del cap del Gabinet de Premsa de la bona marxa de l'activitat que és l'objecte de la beca.
  
Quarta. Titulació exigida
  
Els aspirants hauran d'estar estudiant algun dels tres últims cursos de la llicenciatura de Ciències de la Informació (branca de Periodisme) o d'haver acabat aquests estudis en els últims tres anys abans del termini de presentació de la sol·licitud.
  
Cinquena. Formalització de les sol·licituds
  
Els impresos de sol·licitud (annex II) estaran a disposició de les persones interessades en el Registre General de la Conselleria de Sanitat (c/ Roger de Llúria, núm. 19, de València). Els candidats hauran de presentar-lo en aquest Registre General o de tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, emplenat juntament amb la fotocòpia compulsada del document nacional d'identitat (DNI) i la documentació següent:
  
- Currículum: caldrà que hi consten les dades personals, la data i el lloc de naixement, el domicili actual, el telèfon i una foto de mida carnet del sol·licitant.
  
- Documentació que acredite el fet d'estar estudiant un dels tres últims cursos de la llicenciatura o el títol de llicenciat exigit en la convocatòria.
  
- Un certificat de l'expedient acadèmic.
  
- Una declaració jurada de no tenir concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals.
  
- Qualssevol altres documents que acrediten la possessió de títols, cursos, conferències, mèrits docents, d'investigació o professionals que es desitge al·legar.
  
Sisena. Termini de presentació de les sol·licituds
  
El termini de presentació de les sol·licituds serà de 15 dies hàbils, comptadors des de l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Selecció
  
Per a l'examen de les sol·licituds de beques es constituirà una comissió avaluadora, que elaborarà les propostes d'adjudicació de beques en el termini d'un mes des de l'acabament del termini de presentació de sol·licituds. Aquesta comissió estarà composta pels membres següents:
  
- El director general de Recursos Humans.
  
- El secretari general administratiu de la Conselleria de Sanitat, que hi actuarà com a secretari.
  
- El cap del Gabinet de Premsa de la Conselleria de Sanitat.
  
La Conselleria de Sanitat es reserva la facultat de deixar deserta totalment o parcialment l'adjudicació de les beques convocades, i també el d'interpretar el contingut d'aquestes bases.
  
La selecció dels becaris serà a partir de la puntuació obtinguda per l'aplicació d'aquest barem:
  
- Coneixements de valencià: el màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
· Nivell oral: 0,25 punts.
  
· Nivell elemental: 0,50 punts.
  
· Nivell mitjà: 0,75 punts.
  
· Nivell superior: 1 punt.
  
- Coneixements d'altres idiomes comunitaris: fins a 1 punt.
  
- Realització de cursos, seminaris, conferències, mèrits d'investigació o professionals relacionats amb l'objecte de la beca que s'adjunten: fins a 2 punts.
  
- Entrevista: fins a 3 punts. En l'entrevista es valoraran l'experiència professional i els coneixements de l'administració autonòmica i sanitària.
  
Una vegada acabat el procés selectiu, la comissió elaborarà una proposta de concessió de les beques que contindrà la llista dels beneficiaris i una borsa de reserva per ordre de prioritat per la puntuació obtinguda, per cobrir les vacants que puguen produir-se per renúncia o abandonament.
  
Vuitena. Concessió
  
Les beques s'adjudicaran mitjançant una resolució del conseller de Sanitat, a la vista de la proposta de la comissió avaluadora, en un termini d'un mes des de l'endemà de l'acabament del termini de presentació de les sol·licituds. Si no hi ha resolució de l'adjudicació dins del termini establit anteriorment es produirà la desestimació presumpta de les sol·licituds presentades.
  
La resolució de la concessió es notificarà a les persones interessades i serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
La beca és incompatible amb qualsevol altra o amb qualsevol ajuda que puga concedir-se per la mateixa activitat o per una de similar. La infracció d'aquesta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
Els becaris, si cal, hauran de presentar la documentació acreditativa del compliment de les seues obligacions fiscals i amb la Seguretat Social, i a més la documentació acreditativa de tenir cobertura sanitària.
  
El conseller de Sanitat resoldrà les incidències que es produïsquen durant el període de duració de les beques i podrà deixar-les sense efecte, si no compleix les seues obligacions o no fa l'activitat que haja motivat la concessió o deixa de tenir els requisits exigits. Per a això cal que es faça el tràmit d'audiència de la persona interessada.
  
El cap del Gabinet de Premsa ordenarà les activitats i establirà la dedicació dels becaris segons els criteris dels seus serveis i mitjans.
  
Si hi ha incidències, renúncies, abandonaments o incompliments que deixen vacant alguna de les cinc beques, s'adjudicarà segons l'orde establit en la borsa de reserva que resulte del procés de selecció.
  
ANNEX II
  
(Nom i cognoms) ..., amb domicili a ..., carrer ..., núm. ..., amb el DNI núm. ..., expedit a ..., data ..., telèfon núm. ..., en el meu nom i coneixedor de l'ordre publicada en el Diari Oficial de la Generalitat Valenciana núm. ..., de data ..., mitjançant la qual la Conselleria de Sanitat convoca cinc beques per a la realització de pràctiques professionals a la Conselleria de Sanitat, i també les condicions establides a les bases, em compromet a acceptar-les, a assistir i a participar plenament en els programes de treball que s'establisquen, cas de ser adjudicatari, i declare que totes les dades personals, acadèmiques i professionals indicades en aquesta sol·licitud són certes, i hi adjunte la documentació següent:
  
- Fotocòpia compulsada del document nacional d'identitat.
  
- Currículum.
  
- Certificat d'estar fent algun dels tres últims cursos de la carrera o titulació compulsada de la llicenciatura.
  
- Declaració jurada de no estar gaudint qualsevol altra beca o ajuda que puga concedir-se per la mateixa activitat o per una de similar.
  
- Altres documents que acrediten la possessió de títols, cursos, seminaris, conferències, mèrits docents, d'investigació, etcètera, o professionals que s'hi adjunten.
  
SOL·LICITE:
  
L'admissió d'aquesta instància i la documentació adjunta a l'efecte del que estableix aquesta convocatòria de beques.
  
València, ... d ... de 1998
  
Firma de la persona interessada.